D Gegend isch als wichtigi Oscht-Wescht un Nord-Süd-Aggse immer wiider in Ussenandersetzige inegroote. So sin d Dörfer zwüsche 1409 un 1474 wääred em Konflikt zwüsche de Habsburger un de Basler zerstört worde. Im Dryysigjäärige Chrieg isch d Gegend wiider verwieschtet worde. Bsunders d Doppelschlacht bi Rhyfälde am 28. Februar un 3. März 1638 het starchi Zerstörige hinterlo. Au 1678 isch Dägerfälde vo französischi Druppe plündret un abebrännt worde. D Dörfer sin bis in s 19. Joorhundert sehr verarmt gsi, un vili Yywohner sin wäge Hungersnöt uff Amerika oder in d Schwiiz ussgwandert. Industri un Handwerch isch bscheide gsi, un het vorallem zur Sälbschtversorgig dient.